Hilde Østby

Hilde Østby (født 1975) er en norsk forfatter og skribent. Hun er født og oppvokst i Oslo og er cand. philol. i idéhistorie fra Universitetet i Oslo der hun skrev oppgave om Shakespeare.

Hun har tidligere vært journalist i Dagsavisen, forlagsredaktør i Schibsted og i Nasjonalbiblioteket og kommunikasjonsansvarlig i Norsk faglitterær forfatter- og oversetterforening. Hun er per 2025 frilans forfatter, kritiker og fast lørdagsspaltist i Aftenposten. Bøkene hennes er oversatt til 21 språk.

 Forfatterskap 
I 2013 gav hun ut sin første roman, Leksikon om lengsel, på Tiden Norsk Forlag. Romanen handler om Liv Vestby som skriver et encyklopedisk verk fra A til Å om de største heltene i lengselens historie. I en miks av fakta og fiksjon beskriver boken historier om skikkelser som Romeo og Julie, Quisling og Jeanne d'Arc.

Leksikon om lengsel ble godt mottatt av kritikerne og fikk blant annet terningkast seks i VG. Boken ble utgitt som pocket i 2014 og i 2015 ble den oversatt til ungarsk. Den er også utgitt på tyrkisk. 

I 2016 utgav hun boken Å dykke etter sjøhester. En bok om hukommelse sammen med sin søster Ylva Østby, boken er oversatt til 21 språk, deriblant engelsk, tysk, fransk, spansk, koreansk og russisk. Ylva Østby har en doktograd i psykologi om hukommelse. 

Hilde Østby har senere gitt ut flere andre sakprosabøker, både alene og sammen med andre, blant dem en bok om kreativitet og en om ensomhet, begge oversatt og utgitt på engelsk på det kanadiske forlaget Greystone. Høsten 2024 kom romanen Jeg elsker Dickens som handler om H. C. Andersens besøk på Charles Dickens' sommersted i Kent i 1857. Den ble kåret til en av årets beste bøker av både Dagens Næringsliv og Klassekampen, og fikk terningkast fem i VG.

 Bibliografi 
 1995: Karneval. Ungdomsnoveller, novellen «Leirdukkene som fikk øyne» (novellesamling), Grøndahl og Dreyers Forlag – flere forfattere
 2013: Leksikon om lengsel (roman), Tiden Norsk Forlag
 2016: Å dykke etter sjøhester. En bok om hukommelse (sakprosa), Cappelen Damm – medforfatter: Ylva Østby
 2020: Kreativitet. Hjernevitenskapen bak ideene og hvorfor dagdrømmerne skal redde verden (sakprosa), Cappelen Damm
 2021: Mageboka. Sju steg mot å like kroppen din (sakprosa), Kagge forlag
 2022: Ting jeg har mistet (kortprosa), Flamme forlag
 2022: Kvinnenes by. En feministisk guide til Oslo (sakprosa) Cappelen Damm – medforfattere: Marta Breen og Helene Uri 
 2022: Kart over ensomheten. Om vår ustoppelige trang til fellesskap og hva som driver oss fra hverandre (sakprosa), Cappelen Damm
 2024: Jeg elsker Dickens (roman), Kagge forlag
 2025: Sju slag (roman), Kagge forlag

 Referanser 

 Eksterne lenker 

  Hilde Østby i Forfatterkatalogen hos Norsk Forfattersentrum


Kategori:Norske romanforfattere
Kategori:Personer fra Oslo